GiliGold/VAD_KnessetCorpus huggingface dataset:
רן כהן: אבל אם את משלמת בשביל נכה על מזגן לרכב, ואת משלמת על מזגן טוב ויקר כדי שנכה צה"ל ייהנה ממנו, ורמאי מתקין בו מזגן מסוג אחר, תסכימי אתי שזה מחייב איזה שהוא פתרון.
רן כהן: אני מבין את מה את הבעיה של הפיזור שד"ר ויינרמן דיבר עליה, אבל משהו צריך לקרות פה כדי שהבעיה הזאת תיפתר, אי אפשר להשאיר את המצב כמות שהוא.
ד"ר יצחק ויינרמן: אז אנחנו עושים בדיקה מדגמית.
ד"ר יצחק ויינרמן: אין לנו אפשרות אחרת.
רן כהן: אני מניח שכאשר יודעים שלא בודקים, מרמים.
רן כהן: פרצה קוראת לגנב, ואין מה לעשות.
ד"ר דן דולפין: לצבא יש רס"ר בכל מוסך שהוא עובד אתו.
ד"ר דן דולפין: אנחנו גייסנו שני אנשים שמסתובבים במוסכים ובודקים, אבל הם לא מצליחים לעשות את כל העבודה, הם לא מגיעים לכל מכונית.
רן כהן: הם מוצאים משהו?
ד"ר דן דולפין: ודאי, מדגמית הם מוצאים, אבל זה רק מדגמית.
ד"ר דן דולפין: אנחנו מקווים שזה מרתיע.
ד"ר דן דולפין: בתנאים כאלה, אם נגייס עוד 20 איש שיהיו בכל נקודה, בכל מקום, ההוצאה על הביקורת תהיה הרבה יותר גבוהה מהחסכון.
רן כהן: כמה כלי רכב כאלה מתקנים בשנה?
ד"ר דן דולפין: כ-450.
רן כהן: מה הבעיה לבדוק 450 רכבים?
רן כהן: לא צריך אפילו שניים לעניין זה.
שרון גמבשו: כמה דגמים של רכבים כאלה יש?
ד"ר יצחק ויינרמן: מספר הדגמים הוא כמעט אין סופי.
שרון גמבשו: זו גם אחת הסיבות שהופכות את העניין לבעייתי יותר.
שרון גמבשו: יש הרבה מאוד דגמים.
ד"ר יצחק ויינרמן: יש הרבה דגמים, הרבה מוסכים, ובתפזורת על פני כל הארץ, ובסופו של דבר כאשר נכה מגיע למוסך מסויים, זה יכול להיות ספוראדי.
ד"ר יצחק ויינרמן: יכול להיות שפעם בחודש יהיה שם איזה שהוא תיקון, ואי אפשר לשלוח אדם מהמרכז לנהריה, למשל, כדי שיבדוק אם החליפו את הדיסטריבוטור בחלק חדש, ולא בחלק מחודש.
רן כהן: מה עם מינהל הרכב הממשלתי?
שרון גמבשו: אבל אם אתה מצמצם את מספר הדגמים - - -
ד"ר דן דולפין: לא ייתכן לדבר על דבר כזה, כי נכה משותק הוא אדם שרוצה לנסוע בקרייזלר, למשל, ואתה לא תגיד לו לנסוע בדודג'.
ד"ר דן דולפין: יש לו רגשות.
ד"ר דן דולפין: הוא לא ישנה את דעתו.
שרון גמבשו: לא, את זה אני לא מקבל.
שרון גמבשו: יש לנו בעיה בתפיסה.
יפה טל: הוא מוכן אפילו לשלם מכספו.
רן כהן: רבותיי, אני מבקש, אנחנו לא ועדת הכספים ולא ועדה אחרת; אנחנו הוועדה לענייני ביקורת המדינה, לפנינו מונח דו"ח המבקר, ובזה אנחנו דנים.
רן כהן: אמרתי כבר, בסוגייה הזאת תדונו במקום אחר.
ד"ר יצחק ויינרמן: הבעיה היא שהרכבים מתקלקלים לא לפי סדר ידוע מראש.
ד"ר יצחק ויינרמן: אם רכבו של נכה מתקלקל, הוא לוקח אותו לתיקון במוסך קרוב לביתו, וזה יכול להיות בכל נקודה בארץ.
ד"ר יצחק ויינרמן: תיקונים שנעשים בצורה מתוכננת וכולי - אנחנו משתדלים שיתבצעו רק במוסכים המורשים.
ד"ר יצחק ויינרמן: זה לא שאנחנו עובדים עם כל חאפער בכל מקום.
ד"ר יצחק ויינרמן: אנחנו עובדים מול מוסכים מורשים, של היבואנים בדרך כלל, ואנחנו חושבים שבדיקה מדגמית במקום הזה היא המכסימום שאנחנו יכולים לעשות.
ד"ר יצחק ויינרמן: זה לא שעובדים עם מוסך באיזה כפר.
יעקב אור: מה ההיקף המדגמי שבו מטפלים שני האנשים האלה?
יורם שבירו: - קטן מאוד.
ד"ר יצחק ויינרמן: - ככל שהם יכולים לנוע ממוסך למוסך ולראות את כל מה שמתבצע.
יעקב אור: כמה זה מתבטא באחוזים?
רן כהן: כמה אתם משלמים לפקח כזה בשנה?
שרון גמבשו: 100,000 שקל.
שרון גמבשו: פקחים של משרד העבודה - - -
יורם שבירו: הביקורת המדגמית היא של פנסיונר שעובד בחצי משרה, שיושב בתוך מאגר הרכב.
יורם שבירו: זאת אומרת, אנחנו עושים כאילו ישנה איזו בקרה מדגמית.
ד"ר דן דולפין: לא, סליחה, הוא הולך למוסכים.
יורם שבירו: אני יודע, אני יודע, אנחנו מכירים את לייזרוביץ, ביקרנו שם.
רן כהן: הדבר הכי פשוט בעולם הוא לפנות לשני מוסכים, שאין לכם אתם הסכמים, אחד בצפון ואחד בדרום, ולומר: כל רכב שעובר תיקון מעל סדר גודל מסויים, בגמר התיקון עובר דרך המוסך ההוא, והמוסך ההוא בודק אם אכן כל החלקים האלה הוכנסו לרכב.
רן כהן: הרי הנכה לא מבין בזה, ואולי גם הפקח לא מבין, הוא עובר דרך אותו מוסך, מקבל את האישור שאכן אלה החלקים שהוכנסו, ורק אז משולם הכסף למתקן.
יורם שבירו: הבודק המדגמי גם לא יודע בכלל מה עשו.
יורם שבירו: הביצוע שלו הוא פשוט חתימה.
יורם שבירו: הוא רואה: תיקון מכלול שווה איקס ₪, והוא חותם.
ד"ר יצחק ויינרמן: זו בדיקה חשבונאית - - -
רן כהן: אני הבנתי את הביקורת ואני מנסה להוביל לפתרון.
רן כהן: חברים, אני מאוד מבקש, אתם חייבים להיות הרבה יותר יצירתיים בעניין הזה.
רן כהן: אני אומר לכם, יש פה פתח לשחיתות אדירה.
רן כהן: אפשר להכניס חלקים מסוג אחר ואפשר גם להכניס חלקים משומשים, וזה הבדל בין שמים וארץ מבחינת המחירים.
רן כהן: חבל על הנכה, חבל על הכסף של המדינה.
רן כהן: תקחו מוסך רציני, תשלמו לו את אותם 100,000 ₪ שאתם משלמים היום לעובד, והוא יבדוק.
רן כהן: הוא יקבל על בדיקה של כל רכב כזה 1,000 ₪ או 1,500 ₪, ותדעו מה קורה.
ד"ר דן דולפין: יש לנו סוג אחד של ביקורת שהוא מאוד חשוב, ואנחנו מסתמכים מאוד על זה.
ד"ר דן דולפין: הנכה לא יכול לעשות שום דבר בלי הרכב.
ד"ר דן דולפין: אם הנכה היה מקבל חלקים קלוקלים, והרכב היה מתקלקל בכל פעם מחדש, הוא היה בא אלינו בריצה ואומר שהוא לא יכול יותר.
ד"ר דן דולפין: העובדה היא שהנכים נוסעים ברכבים האלה, ונוסעים הרבה, נוסעים טוב.
ד"ר דן דולפין: זאת אומרת, יש לנו בקרה נוספת על איכות החלקים – דרך שביעות הרצון של הנכה.
שרון גמבשו: איזו בקרה יש לך על זה שחלק שהוחלף ושעולה 1,000 ₪ - עולה 2,000 ₪ בדו"ח שמגיע אליך?
ד"ר דן דולפין: אין לי בקרה.
שרון גמבשו: זאת הבעיה.
שרון גמבשו: החלקים יהיו בסדר, המוסכניק יהיה קצת יותר מתוחכם מכפי שאנחנו חושבים, והרכב לא יתקלקל – הרי אם יתקלקל, יחזרו אליו – רק שבמחיר הוא יעשה קוסט פלוס פלוס.
ד"ר יצחק ויינרמן: - - -
צבי גרינברג: אני מבקש לומר משפט אחד.
רן כהן: רבותיי, אנחנו חייבים לסיים את הישיבה תוך דקות ספורות, ואני רוצה לומר את הדברים הבאים: אני חושב שבסך הכל קיבלנו כאן מענים מרביים על חלק מהממצאים בדו"ח מבקר המדינה.
רן כהן: אני מוכרח לומר, שלדעתי, הפרצות הקשות ביותר הן הפרצות בדרך שבין הנכה והמוסך לבין האגף.
רן כהן: נדמה לי שהאסון הגדול שהיה לפני חודש ימים, שבו נרצח סגן יושב ראש ארגון נכי צה"ל, מר פורן, זיכרו לברכה, מצביע על מהות העניין.
רן כהן: אני חושב שהאגף מוכרח לעשות מאמץ, כמובן, לא לוותר על המגע האנושי עם הנכים – אלה אחינו, בנינו, קרובינו – אבל הוא צריך גם למצוא ולהפעיל נהלים כאלה שרצח כזה לא יחזור או שהמצב לא יגיע להתנקשות הנוראה הזאת.
רן כהן: אני מודה על האמת, יש לי גם קצת רקע לגבי הדברים שאתם נדרשים לעמוד בפניהם, ואני לא מקנא בכם, אבל מוכרחים למצוא נהלים שמשאירים את הממד האנושי, ועם זאת הם מאוד מאוד בהירים וברורים, כדי שאסון כזה לא יקרה.
יעקב אור: ייתכן שתוכל אז לקבל את כלל התיקונים של אגף השיקום, גם אלה שדובר עליהם בדו"ח הקודם וגם - - -
רן כהן: בהחלט, זאת כוונתי.
רן כהן: ואם האוצר יקדם עם האגף דברים שהם בתחום הארגוני, אנחנו כמובן נשמח מאוד.
רן כהן: רבותיי, אני מאחל לכם הצלחה - - -
יעקב אור: לפני שאתה מסיים, אני רוצה לומר שגב' פרלה בבניק, שהיא ממונה בכירה על אגף ועובדת הרבה שנים, פורשת לגמלאות בסוף החודש, ואני רוצה לברך אותה על עבודתה המסורה על פני עשרות שנים.
רן כהן: אני מצטרף לברכה הזאת בכל לב.
רן כהן: אני מכיר אותך עוד מהקדנציה הקודמת שלי כיושב ראש הוועדה.
רן כהן: אני מאחל לך אריכות ימים, הרבה בריאות ונחת ושתזכי למה שמגיע לך ולכל עם ישראל בתקופה הזאת.
רן כהן: אני מתכבד לפתוח את ישיבת הוועדה בנושא:
רן כהן: בקשה לחוות דעת מבקר המדינה על החלטת ועדת המכרזים העליונה של רשות שדות התעופה בנושא מכרז אבטחה, נושא שנחשף בתקשורת ונדמה לי שבציבור הישראלי יש תהייה מאוד מאוד רבה לגביו.
רן כהן: מצאתי לנכון לזמן את הישיבה, אגב ביוזמה של חבר-הכנסת פינס וגם שלי, בידיעה שהנושא הזה כבר נמצא בחקירה במשטרה דווקא על פי בקשתי.
רן כהן: ואכן קיבלתי את המידע שהמפכ"ל אהרונישקי הורה לראש אגף החקירות לפתוח בחקירה ונדמה לי שהחקירה הזאת נפתחה.
רן כהן: גם נקבל איזשהו סימוכין על העניין הזה.
רן כהן: אני מצטער על כך שמבקר המדינה, שהיה מתואם שיגיע לכאן, לא יכול היה לבוא.
רן כהן: אני כמובן מכבד את האילוצים שבהם הוא נמצא וגם את ההחלטה שלו.
רן כהן: אני קורא בפניכם את המכתב מטעם לשכת היועץ המשפטי לממשלה שאולי כמעט שם לאל את הכינוס של הישיבה הזאת.
רן כהן: המכתב מופנה אל ד"ר גדי רובין, היועץ המשפטי של רשות שדות התעופה בישראל.
רן כהן: "הנדון: הזמנה לישיבת הוועדה לביקורת המדינה בכנסת בנושא: מכרז לאבטחת מסופי הגבול – חשש לשיבוש הליכי חקירה.
רן כהן: בהמשך לשיחתנו לבקשתך, אודיעך כי היועץ המשפטי לממשלה עיין במכתבך וביקשני להשיבך כדלהלן: הצעתו לך בנסיבות היא להיענות להזמנת הוועדה לביקורת המדינה של הכנסת מפאת כבודה, אולם להודיע שם כי באת מתוך כבודה של הוועדה, אך לא תוכל להידרש במסגרת זו לכל עניין שעלול להיות קשור להליך המתנהל במשטרה בנוגע למכרז לאבטחת מסופי הגבול מטעמים מובנים".
רן כהן: את המכתב הזה הראיתי גם לעורך-דין פינס.
רן כהן: בינתיים קיבלתי גם את התשובה של מפכ"ל המשטרה, לשכת המפקח הכללי.
רן כהן: "לכבוד חבר-הכנסת רן כהן-- הנדון: תלונה על חשד לשוחד פוליטי והטיית מכרז ממשלתי רשמי.
רן כהן: אני מאשר קבלת מכתבך למפכ"ל.
רן כהן: מכתבך הועבר לטיפולו של ראש אגף החקירות ומטעמו תיענה".
רן כהן: אם כן, זה המצב הפורמלי.
רן כהן: מה אתה אומר לנו ד"ר גדי רובין?
רן כהן: אתה מאמץ את העמדה של היועץ המשפטי לממשלה או שאתה מורד?
גדי רובין: חזקה עלי לאמץ את העמדה, שכן אחרת אני אשים את עצמי בחשש לשיבוש הליכי חקירה, חשש שאני בוודאי לא רוצה לעמוד בו.
גדי רובין: אני סמוך ובטוח שגם הוועדה הנכבדה לא תעמיד אותנו כלפי הציבור בסיכון הזה.
גדי רובין: אפשר למסור פרטים כלליים.
גדי רובין: אכן הדיון יהיה פחות ממוקד ממה שהיה אמור להיות.
רן כהן: אתה נחקרת בעניין הזה במשטרה או אחרים מרשות שדות התעופה הנמצאים כאן נחקרו?
גדי רובין: לאחר שנבחרה ההצעה הזולה ביותר במכרז, רק אז החלו הפרסומים בעיתונים אודות אפשרות שלאחת משתי החברות הזוכות יש קשר כלשהו לגורמים עברייניים.
רן כהן: וזה היה להפתעתכם?
גדי רובין: זה היה להפתעתנו כי במסמכי המכרז ובכל הרישומים הרשמיים: רשם החברות ובקשתנו לבדיקת רישום פלילי של כל בעלי החברה והמנהלים שלה כפי שמופיעים ברשם החברות או במסמכי המכרז, לא היה שום רישום פלילי ולא היה זכר לאותם גורמים שהוזכרו בעיתונות.
רן כהן: ממה שאתה אומר בעצם משתמע דבר ראוי לשבח.
רן כהן: אתה אומר שכאשר אתם עורכים מכרז לנושא כזה, בוודאי שיש לו רגישות ביטחונית מאוד גבוהה, זה לשמור על כל מסופי הגבול של מדינת ישראל, ששם אסור שגורמים עברייניים בכלל, פליליים בוודאי, אבל בוודאי גורמים אנטי-ביטחוניים, מי כמו האלוף אופיר יודע את הדבר הזה – אתה אומר שחלק מהבדיקה שלכם, כאשר מדובר במכרז, האם מדובר בגורמים עברייניים, בעלי עבר פלילי או בעלי עבר אנטי-ביטחוני.
רן כהן: זה נכון מה שאני מבין?
גדי רובין: זה נכון.
גדי רובין: זה חלק מהבדיקה שלנו באמצעים שלנו.
גדי רובין: האמצעים שלנו זה לקבל תצהירים ולבקש ממשטרת ישראל שתעשה את הבדיקה.
גדי רובין: כמובן אין אצלנו רישומים פליליים, ולא זאת הכוונה.
גדי רובין: אנחנו פונים למשטרה בבקשה שתעשה בדיקה האם יש רישום פלילי לאנשים שעומדים מאחורי החברה.
רן כהן: אבל פה כבר איחרתם כי אני מבין שהחברה זכתה במכרז.
גדי רובין: אני אומר עוד פעם, כחלק מהבדיקה אין שום בעיה על פני המסמכים.
גדי רובין: אני לא יודע מי עומד מאחורי החברה.
גדי רובין: על פני המסמכים אין שום אזכור, לא במסמכי החברה, לא בעלי החברה, לא מנהלי החברה, לאף גורם שיש לו רישום פלילי במשטרה.
רן כהן: אז אולי אני אשאל אותך דווקא בתור יועץ משפטי.
רן כהן: הכיצד זה, לאחר הפרסומים, לא מצאתם דווקא אתם לפנות למשטרה ולבקש שתהיה חקירה כזאת?
רן כהן: אני עשיתי את הפנייה הזאת.
גדי רובין: זה בדיוק מה שעשינו, יכול להיות במקביל לכבודו.
גדי רובין: הפרסומים היו ביום שבת, וכבר ביום שלישי בערב המנכ"ל שלי הנחה אותי לפנות ליועץ המשפטי לממשלה ואחר-כך למשטרה, ליחידה הארצית לחקירות הונאה, ולהגיד להם שיש לנו את כל החומר ואנחנו מוכנים להעמיד את כל החומר לרשותם.
רן כהן: אני שאלתי שאלה מאוד ממוקדת.
רן כהן: אם נודע לכם ממישהו שהחברה שזכתה במכרז חשודה כקשורה לעולם פלילי, כי אילו ידעתם זאת קודם הייתם מונעים ממנה זכייה במכרז, מדוע לא פניתם למשטרה ביום ראשון בבוקר, כמו שאני עשיתי במוצאי שבת, ואמרתם:
רן כהן: אנחנו פונים בדרישה לחקור האם החברות האלה והאלה קשורות בעולם הפלילי או לא, ואתם דורשים את זה כחקירה רשמית?
גדי רובין: אני רוצה להבהיר.
גדי רובין: יכול להיות שלא היינו נמרצים כל כך ולא עשינו את זה כבר במוצאי שבת אלא לקח לנו שלושה ימים.
גדי רובין: עשינו שני דברים.
גדי רובין: אחד, פנינו למשטרה ואמרנו לה שאנחנו מבקשים למסור לה את כל החומר.
גדי רובין: אנחנו לא אלה שמחליטים על פתיחת חקירה, אבל כשאומרים דבר כזה ברור העניין.
גדי רובין: למחרת מסרתי את כל החומר שהיה ברשותי והמשטרה חוקרת את הנושא הזה.
גדי רובין: דבר שני, פנינו למשטרה בכובע השני שלה כמנחה ביטחונית של רשות שדות התעופה בכל נושא האבטחה החמושה במסופי הגבול.
גדי רובין: מנכ"ל הרשות פנה לראש אג"ם במשטרה, שהוא הגורם שמנחה אותנו, וביקש ממנו לבדוק את הנושא ולהנחות אותנו, בלי שום קשר לשאלת המכרז.
גדי רובין: גם אם במכרז תקין לחלוטין זוכה גורם שעומד מאחוריו איזשהו אלמנט פלילי, גם זה מבחינתנו דבר חמור.
גדי רובין: את אשר ינחונו כן נעשה.
גדי רובין: מה שיגידו אנחנו נבצע.
רן כהן: אני מאוד מבקש ממך להמציא לנו את הפנייה שלכם למשטרה לחקור את העניין, ואם תואיל, תשלח את זה גם למבקר המדינה.
רן כהן: אני מניח שהוא יגלה בזה איזשהו עניין.
רן כהן: אני רוצה לראות שאכן התלוננתם על העניין הזה וביקשתם את החקירה המשטרתית.
גבי אופיר: צריך לזכור, קודם כל, שזאת היתה הפתעה מוחלטת מכל מה שהיה כתוב בתקשורת.
גבי אופיר: צריך לזכור שיש לנו הרבה פעמים טענות לא מעטות על אנשים שאינם זוכים במכרז אבל לא ברמת קושי כפי שנקלענו אליה הפעם.
גבי אופיר: דבר שני, לא כל מה שקוראים בעיתון ישר ניגשים לתלונה.
גבי אופיר: אנחנו בודקים את עצמנו בתוך הרשות.
גבי אופיר: חוץ מהפעולות שד"ר גדי רובין הציג כאן, אני מיניתי את היועץ המשפטי ואת מבקר הרשות להתחיל קודם כל בבדיקה פנימית אצלנו, לבדוק שהתהליכים נכונים, שהכל תקין מבחינת תאריכים, לא נעשו שגיאות וכן הלאה.
גבי אופיר: במקביל לתהליך הזה פנינו כמובן ליועץ המשפטי, למשטרת ישראל וכן הלאה, וכשהיא פתחה בחקירה הוריתי להפסיק את בדיקות המבקר כי אי-אפשר לעשות חקירות במקביל.
גבי אופיר: אני חושב שזה נכון.
רן כהן: כמה חברות ניגשו למכרז?
גבי אופיר: שש, מתוכן חמש ניגשו.
גבי אופיר: לא פעם יש טענות נגד הזוכה במכרז.
גבי אופיר: במרבית הטענות הרשות מתמודדת באופן יפה כתוצאה מכל הלחצים הכלכליים שישנם וזה טבעי.
גבי אופיר: אני מודה שהפרסומים בתקשורת בעניין הזה היו חריגים וקשים מאוד.
גבי אופיר: לכן זה גם האיץ את הבדיקות שלנו.
גבי אופיר: כרשות שקוראת עיתונים, מגיבה לשאילתות ומקבלת החלטות כאלה על פי התקשורת, אני חושב שזה לשבחה של הרשות.
רן כהן: לא הבנתי מה סוג הבדיקות הפנימיות שאתם עושים.
רן כהן: החקירה המשטרתית היא בתחום הפלילי.
רן כהן: אתם עושים בדיקות נפרדות בתוך הרשות?
גבי אופיר: אני הדגשתי שאני התחלתי בבדיקות על ידי המבקר והיועץ המשפטי לאור הפרסומים בעיתונים.
גבי אופיר: במקביל פנינו לערכאות המשטרתיות והמשפטיות החוקיות.
גבי אופיר: ברגע שאלה התגייסו לעניין הזה, הפסקתי את עבודת המבקר.
גבי אופיר: המכרז הראשון שבו זכו, כפי שנאמר על ידי היועץ המשפטי, אין עליהם רישומים פליליים.
גבי אופיר: דבר שני, הזוכה מספר אחד הוא בכ-10.5 מיליון שקלים זול יותר מהמציע השני והרבה יותר זול מהמציע החמישי.
גבי אופיר: זה היה מכרז פתוח לחלוטין ושאלת המחיר עמדה כנושא מרכזי.
גבי אופיר: גדי הציג כאן שבעצם אנחנו נמצאים בתהליכו של חקירת משטרה, ויכול להיות שזה יטפס לכל כיוון, החל מהיועץ המשפטי ועוד כמה אנשים.
גבי אופיר: אני מקווה שכל מי שמעורב בתהליכי המכרז ייחקר על ידי המשטרה.
גבי אופיר: אנחנו נמסור את כל מה שאנחנו יודעים.
גבי אופיר: לכן אני מבקש לא לשאול שאלות שהן מעניינה של החקירה.
גבי אופיר: אני באתי לכאן מתוך כוונה תחילה לתת פירוט מלא בלי כחל ושרק.
גבי אופיר: מאחר ומאוד התלבטנו, כי גם אנחנו מבינים מתוך חקירת משטרה מה אפשר ומה לא ניתן, זאת התשובה שהתקבלה הבוקר לאחר התייעצות של יומיים, עד כמה נכון לקיים את הישיבה הזאת כתוצאה מחקירת המשטרה במקביל.
גבי אופיר: קבעתם לקיים אותה, אנחנו מכבדים זאת והתייצבנו כאן.
רן כהן: אני חייב להשלים את הדברים שנאמרו על ידי גבי אופיר.
רן כהן: נאמר לי, לא בכתב, שצריך מאוד להיזהר בישיבת הוועדה שלא להגיע למצב שבו עדים מרשות שדות התעופה או מהמשרד שחלילה מעורבים, יגיעו לתיאום עמדות שהמשטרה לא רוצה אותו כי אז זו עבירה פלילית.
רן כהן: אם לזה התכוונת, אמרתי את זה בשם המפורש.
רן כהן: אנחנו נעשה את זה תוך הקפדה על העניין הזה כי לנו יש ודאי עניין שהחוק ימוצה על הכל.
אופיר פינס-פז: אני לא יודע מה מותר לשאול ומה אסור לשאול.
רן כהן: אני מציע את הנוהל הבא.
רן כהן: תציג את השאלה, במקום שבו היועץ המשפטי שלנו והיועץ המשפטי של המשרד יזהירו אותנו שלא רצוי לעסוק בה, נפסיק בה.
רן כהן: אני לא רוצה לעבור על החוק בעניין הזה.
אופיר פינס-פז: אף אחד מאתנו לא רוצה לעבור על החוק.
אופיר פינס-פז: יש פה גם חקירת משטרה, גם התערבות של בית משפט ואני לא יודע מה מבקר המדינה יחליט לעשות עם העניין הזה.
אופיר פינס-פז: זה כמו ללכת פה על ביצים.
אופיר פינס-פז: אני לא יודע אם מותר לי לשאול, אסור לי לשאול.
אופיר פינס-פז: אני לא אשאל שום שאלה, כי זה לא הזמן, אני אגיד מה מוזר לי.
אופיר פינס-פז: מוזרים לי כמה דברים.
אופיר פינס-פז: קודם כל מוזר לי שיש מכרז בהיקף של 250 מיליון שקל, זה היקף אדיר.
אופיר פינס-פז: מוזר לי שבהתחלה ניגשה חברה אחת ואמרו לה או שהיא הבינה שהיא צריכה לצרף חברה אחרת.
אופיר פינס-פז: הרי תנאי המכרז היו אמורים להיות פומביים.
אופיר פינס-פז: אנשים רוצים לדעת מה הם יכולים, מה הם לא יכולים, איך ניגשים, יש פסילה על הסף, אין פסילה על הסף.
אופיר פינס-פז: על פניו, החברה שיותר התאימה בכלל לא ניגשה, היא רק ניגשה כשלב מאסף יחד עם חברה אחרת שכן ניגשה ואמרו לה שכנראה היא קטנה מדי.
אופיר פינס-פז: זו פרוצדורה שמוזרה לי.
אופיר פינס-פז: מוזר לי עוד שבית משפט בעצם התערב, וממה שקראתי בעיתון הבנתי שהוא התערב כי יש בעיה עם מי שזכה במובן מי הציע הצעה יותר זולה.
אופיר פינס-פז: יכול להיות שהבנתי לא נכון, לא התעמקתי בפרטי ההתערבות של בית המשפט, אבל בית המשפט החליט בעצם להקפיא את המכרז.
אופיר פינס-פז: לפחות שנדע מה בית המשפט אומר.
אופיר פינס-פז: יש עוד דבר שמאוד מוזר לי, שהחברה הנישאת על החברה הראשונה היא בעצם חברת הבית של מפלגה בישראל.
אופיר פינס-פז: היא המאבטחת של הליכוד, היא מאבטחת של חלק גדול ממשרדי הממשלה, כולל משרד ראש הממשלה, היא המאבטחת של חלק גדול מאוד מהרשויות המקומיות בארץ.
אופיר פינס-פז: לא ידעתי שיש מונופול בארץ, כל היתר הם ספיחים.
אופיר פינס-פז: אם הייתי נוחת מהמאדים והייתי מגיע לכל מיני אירועים ציבוריים, הייתי מבין שבמדינה הזאת יש מונופול.
אופיר פינס-פז: יש חברה אחת שמבינה מה זה ביטחון ועושה ביטחון.
אופיר פינס-פז: זה מה שהייתי מבין אם הייתי בא מחוץ לארץ.
אופיר פינס-פז: יש חברה אחת, היא צריכה לקבל את כל העבודות וזהו.
אופיר פינס-פז: למה לשגע את כולם.
אופיר פינס-פז: זה הרושם שנוצר.
אופיר פינס-פז: זה רושם בעייתי ולא סביר.
אופיר פינס-פז: יכול להיות שלכל מה שאני אומר יש הסברים רציונאליים, ענייניים ולא פוליטיים.
אופיר פינס-פז: אני בוודאי לא רוצה לומר שום דבר מעבר למה שנכתב בעיתונות.
אופיר פינס-פז: אני בוודאי לא רוצה להכשיל אף אחד.
אופיר פינס-פז: הדברים נמצאים בחקירת משטרה ובבית המשפט, אולי אצל מבקר המדינה.
אופיר פינס-פז: חברי הכנסת הם לא משרד חקירות.
אופיר פינס-פז: אני חושב שאין לנו אלא להסתפק בזה כחברי כנסת, כי ברגע שהדברים האלה נעשים, אנחנו צריכים לתת למערכות לעשות את עבודתם.
רן כהן: חברת-הכנסת נחמה רונן, בבקשה.
נחמה רונן: אני רוצה לשאול שאלה, ואם מישהו חושב שהשאלה הזאת היא בעייתית, אנא תגידו לי.
נחמה רונן: אני אשאל וכפי הנראה אתם לא תגיבו.
נחמה רונן: אני רוצה לשאול על עניין המכרז עצמו, לא על התוצאה הסופית, לא על מי שזכה.
נחמה רונן: אני מבינה שתנאי המכרז פורסמו ובשלב מסוים, משיקולים של המערכת, שאני מבינה שהם קורים וחוזרים על עצמם, זו לא פעם ראשונה שנותנים לחברות להתאחד כדי שיהיה מגוון רחב יותר של הצעות, ואלה דברים שנעשים.
נחמה רונן: אלא לפי מה שלי ידוע, ויכול להיות שאני פה לא מדייקת, שהשלב הזה שהתרתם לשתי חברות ללכת ביחד כי זה לטובת המערכת לקבל יותר הצעות, זאת אינפורמציה שלא הובאה לידיעת כלל הציבור, כפי שחשפתם במסמכי המכרז הראשונים, שהיו פתוחים לציבור וידעו שרק איקס חברות שעונות לתנאי הסף, יכולות לגשת למכרז.
נחמה רונן: אחר-כך החלטתם לשנות, שזו זכותכם הבלעדית, אבל כמו שאני מבינה, האינפורמציה הזאת לא הגיעה לכלל תושבי מדינת ישראל ולא פורסמה בצורה כזאת שאולי יש עוד עשר חברות שיכלו להתאחד ולגשת אף הן למכרז כשהן עונות על תנאי הסף.
נחמה רונן: קרה מה שקרה, נבחר מי שנבחר והפרשה הזאת התפוצצה בעיתונים.
נחמה רונן: השאלה שלי היא למה אתם כרשות לא אמרתם: בסדר, יכול להיות שיש פה איזשהו "פאוול" טכני לא מהותי, שנתנו לחברה אחת להצטרף לחברה אחרת, על אף שהיא לא עמדה בתנאי הסף, ואת האינפורמציה הזאת לא הבאנו לידיעת כלל הציבור במדינת ישראל, ואנחנו כרשות רוצים לבטל את המכרז ולעשות מכרז חדש, ובזה לגמור את כל הסיפור ואת כל השמועות והניסיונות לקשר דבר כזה עם דבר אחר.
נחמה רונן: פשוט, אתם כרשות אחראית, שצריכה לטפל בכל מעברי הגבול, אם יש איזשהו חשש או חשד, בצדק או שלא בצדק, שזה נופל לידיים שהן לא אמונות על אבטחת המעברים, מדוע בית המשפט היה צריך לבוא ולהגיד באופן חד-צדדי שהוא מקפיא את המכרז?
נחמה רונן: למה אתם כרשות לא אומרים: הסתבכנו פה לא כי רצינו לא כי התכוונו אלא כי זה קורה במערכות גדולות, בטח במכרזים גדולים, אנחנו עוצרים ויוצאים למכרז חדש, אנחנו פונים אפילו במכרז סגור לארבע חברות שאנחנו יודעים שהן צחות כשלג - זה כבר נשמע לא מתאים פה, אבל אין לי בטרמינולוגיה משהו אחר שעולה עכשיו על דעתי - אבל שהן נקיות, שהן עונות מבחינת הגורמים המנחים על כל הקריטריונים – מכרז סגור לארבע חברות בסדר גודל כזה זה יפה ופשוט לגמור את כל הסיפור הזה.
רן כהן: תודה לחברת-הכנסת נחמה רונן.
רן כהן: אני מבקש ממנכ"ל משרד התחבורה, מר בן-ציון סלמן, לומר איך הדברים עומדים מבחינת המשרד, איך אתה רואה אותם.
בן-ציון סלמן: אני הטלתי על היועצת המשפטית לבדוק את העניין, אבל לאור המגבלות של היועץ המשפטי לממשלה הבדיקה הזאת לא מתקדמת.
בן-ציון סלמן: לדעתי, אם אתה שואל אותי, אני חושב שחברת-הכנסת נחמה רונן עלתה על הנקודה הבעייתית, על הפגם אולי הטכני של העניין, וזה כמובן יתברר בחקירה בבית המשפט.
בן-ציון סלמן: על פי הנחיית היועץ המשפטי אי-אפשר להיכנס לעובי הקורה ולהסיק מסקנות.
רן כהן: אריה, אתה יכול לומר לנו איך הדברים עומדים מבחינת מבקר המדינה?
אריה דוידזון: מבקר המדינה קיבל את מכתבו של חבר-הכנסת אופיר פינס ב-24 בדצמבר שבו הוא מתבקש לבחון את כשרות בחירתו של מר שלומי עוז במכרז וכן את החשדות לכאורה במתן טובות הנאה.
אריה דוידזון: ב-25 בדצמבר השיב המבקר לחבר-הכנסת פינס כי הוא למד מכלי התקשורת כי חוקיות ההחלטה של רשות שדות התעופה בדבר הזוכה במכרז הגיעה לשעריו של בית המשפט המחוזי בתל-אביב בידי אחת החברות שניגשה למכרז ולא זכתה בו.
אריה דוידזון: כיוון שכך, ישקול מבקר המדינה את צעדיו לגבי בדיקת הנושא לאחר החלטת בית המשפט.
אריה דוידזון: זוהי עמדתו של מבקר המדינה גם לגבי נושא הדיון היום.
רן כהן: אתם מתייחסים להחלטת בית המשפט כהחלטת ביניים, משום שהיא בעצם רק הורתה לעכב הליכי חתימה.
אריה דוידזון: כן.
רן כהן: בעוד ארבעה חודשים החברה הזאת היתה צריכה להתחיל לעבוד.
רן כהן: נדמה לי שזה מועד החוזה.
רן כהן: מה יקרה עכשיו, תצאו במכרז חדש, מחכים לפסיקה תוך שבועיים?
גבי רובין: כל עוד הדבר הזה הוא תקין וחוקי, אני מעדיף שמי שזכה ימשיך עד הסוף.
גבי רובין: אם הוא זכה במכרז והכל תקין על פי חקירת המשטרה ובית המשפט, קדימה.
גבי רובין: אם נקבל כל החלטה אחרת, אנחנו ניתבע על ידי החברה שזכתה.
גבי רובין: אז אני נותן למערכת הצדק לבדוק את הדבר הזה.
רן כהן: אני רוצה לומר, בהקשר לעניין הזה, שלושה דברים.
רן כהן: דבר אחד, אני חושב שכאשר חברה ציבורית ממלכתית עושה מכרז ומסתבר לה מכל כלי שהוא שמדובר באפשרות של שותפות עולם הפשע, עולם עברייני, עולם שיש עליו סימן שאלה ביטחוני ופלילי מאוד מאוד גדול, החברה הזאת צריכה,ביוזמתה,ממש בו ביום,
רן כהן: לפנות אל המשטרה ואל היועץ המשפטי לממשלה לפתוח בחקירה.
רן כהן: אני תמה עליכם שהמתנתם עד יום שלישי.
רן כהן: בעצם כבר הקדמנו אתכם, כל המערכת הקדימה אתכם וזה חבל.
רן כהן: אני מעיר את זה כי אני חושב שחברות ממשלתיות מן הסוג הזה היו צריכות לנהוג בדרך אחרת.
רן כהן: דבר שני, אני חושב שכאשר מגישים את ההצעה הזולה ביותר, זה צריך להיות תמיד נושא חשוד אלא אם כן יש מאה אחוז של נתונים.
רן כהן: ברור לגמרי שעולם הפשע ינסה להשתלט על מכרזים על ידי הגשת הצעה זולה ביותר.
רן כהן: בדרך הזאת הוא יכול בעצם להיכנס לעובי המערכת הממשלתית.
רן כהן: לכן, נדמה לי שגם כאן העניין צריך להדליק נורות אדומות במינהל הממשלתי.
רן כהן: אני רוצה להוסיף עוד עניין אחד.
רן כהן: אני מקבל כמובן את ההודעה של מבקר המדינה, אני מכבד אותה כי לדעתי זה גם נוהל תקין, כשיש חקירה משטרתית, צריך למצות אותה.
רן כהן: אני רק מזהיר מפני דבר אחד.
רן כהן: המשטרה צריכה למצוא את כל מה שפלילי בעניין הזה ולהעמיד לדין את מי שצריך להעמיד ולגבי המכרז יונהג בהתאם.
רן כהן: אבל כבר למדנו במערכת הציבורית בארץ שיש הרבה מאוד דברים שיש להם לא רק פן פלילי, יש להם גם פן מינהלתי מושחת.
רן כהן: ואני מזהיר שמאוד יכול להיות שיש דברים שהם גבוליים וצריך גם על הפן המושחת הזה לשים את היד.
רן כהן: זאת אומרת, אני סומך על מבקר המדינה שבעניין הזה הוא יהיה קשה שבקשים ולא רחמן בן רחמנים.
רן כהן: לא כל מה שהוא לא פלילי, הוא צח כשלג.
רן כהן: אני כבר הייתי יושב-ראש בוועדה הזאת וראיתי דו"חות שחורים משחור, אבל אמרו שלא מגישים על זה תביעה פלילית כיוון שאין מספיק ראיות.
רן כהן: זה היה מסריח מלמעלה עד למטה, אבל אמרו שאין מספיק ראיות.
רן כהן: אני מציע שייחקר גם הפן הפלילי וגם הפן של השחיתות המינהלתית, אם היתה כזו.
רן כהן: שני הדברים הללו חייבים לדעתי להיבדק.
רן כהן: אני סומך על כל הגורמים שהדבר הזה ייעשה ביושר ובהגינות.
רן כהן: אני מאוד אודה לכם אם תעבירו לנו את החומר כפי שביקשתי לגבי העברת הדברים למשטרה והחקירה, ואני גם מאוד אודה כמובן אם תעדכנו אותנו, למרות שהכנסת מתפרקת, אבל מבקר המדינה נשאר חי וקיים על עומדו, בכל מה שקורה בהתפתחות בסוגייה הזאת כיוון שאנחנו רוצים להיות כל הזמן עם היד על הדופק כדי לנסות לתרום לטוהר המידות בישראל ובמינהל הממשלתי.
רן כהן: בכפוף למה שאמרנו קודם, בגבולות של אי-שיבוש החקירה, אני מבקש מד"ר גדי רובין וגבי אופיר להשיב תשובה לשאלתה של חברת-הכנסת נחמה רובין על פי ההנחיה של היועץ המשפטי לממשלה שלא לשבש את החקירה.
גדי רובין: באופן כללי אני יכול להגיד: 1.
גדי רובין: בית המשפט הוציא צו מניעה זמני לטווח של יומיים שלושה, כמו שהוא עושה במכרזים באופן רגיל, בלי לבדוק את הדברים לגופם.
גדי רובין: 2.
גדי רובין: כל הצדדים שנוגעים למשפט, כולל רשות שדות התעופה שמיוצגת בנושא על ידי פרקליטות המדינה, לא על ידי עורכי-דין פרטיים, אלא על ידי פרקליטות המדינה – כל הצדדים הסכימו שצו המניעה ישאר על כנו עד לבירור הנושא לגופו, בירור העתירה לגופה, באופן ממצה.
גדי רובין: זאת אומרת, לכולם ברור שכרגע המצב קפוא לתקופה מסוימת.
גדי רובין: אם התקופה הזאת תעבור את שלושת החודשים שבהם החוזה נגמר, המצב יישאר כמו שהוא לעוד תקופה מסוימת.
גדי רובין: אותה חברה שעושה את העבודה היום כבר כמה שנים, תמשיך לעשות את זה עד שתהיה החלטת בית משפט.
גדי רובין: זה קודם כל הסטטוס המשפטי בעניין הזה.
גדי רובין: אחד הנושאים המרכזיים בבית המשפט הוא אותה סוגייה שהעלתה גברת רונן, ולצערי אני לא יכול לפרט בה, השאלה האם למשל אפשר היום לבטל את המכרז ולעשות מכרז חדש.